Newsgroup: italia.trieste.discussioni
Titolo: Domani sul Piccolo

Ve segnalo che ghe sarà un bell'articolo in triestin de Paolo Rumiz.
Fulvio

Ecco el testo (secondo mi el dovessi scriver ogni settimana un articolo 
in triestin!!!)
L’altra sera go sentì Berlusconi in television. Me ga boì tuto drento. 
No per le parolazze, quele xe solo fumo. E gnanca per lu, che el xe un 
genio dela flocia. Me ga ciapà el futter con quei che ghe credi. Abolir 
l'Ici! Con quai? No posso pensar che un triestin possi farse inzinganar 
de un baloner compagno. Capisso un de Curno sul Brembo. Ma no un de 
qua, dele Vecie Province. Un come noialtri, che magari rugnemo, ma 
paghemo le tasse per mandar avanti la baraca. Me ga ciapà nostalgia de 
la «Cittadella» de Carpinteri e Faraguna.
Go pensà che noi i ne tira per la giacheta e i ne disi: ocio fioi, che 
sti qua i vol solo «insempiar la gente». Cussì me son messo a scriver, 
in triestin.
Qua xe poco de menarsela. L'Italia va in malora. E lori no i vol che 
pensemo ale scarsèle, ala pension che no basta, ai fioi che no trova 
lavor. Cussì i ne manda Maria De Filippi, el Grande Fradel. 'Desso i ne 
manda anca el Baloner. Bon: volemo lassarghe Trieste a sti trapoleri 
che la ga tignuda sconta per cinque ani? A l'omo invisibile che no se 
lo vedi a Roma e gnanca qua? Ogni tanto me vien el dubio che sto sior 
Camber gnanca no l'esisti, el vivi ale Maldive de un mar de ani, e i ne 
conza un sosia. Comunque, indiferente. Volemo lassarghe Trieste a gente 
che tien el porto serà? Gente che no ga bori per meter in ordine le 
banchine, ma per far regate e ricevimenti i li ga tuti? Gente che ne ga 
fato perder l'Expo e dopo anca scampar i greghi dei tragheti?
Mi no li voto gnanca se i s'ciopa. El mar, i disi. El punto franco... 
L'autonomia... De che pulpito! Scoltè qua. Tre mesi fa un sior decidi 
che el nome del «Lloyd Triestino» se pol scancelarlo de le navi. Cussì, 
dopo centocinquanta ani. Bon, pensavo mi, desso quei del punto franco i 
fa la rivoluziòn. Inveze no: tuti ziti! Ziti e boni! Gnanca una mosca 
che svola. Alora: mi no digo de tirar piere pel Corso come quando che i 
voleva serar el San Marco. Ma almeno dir qualcossa, dio bon. I ne 
scancela del mar e noi stemo cuci e ziti. Per quel me ciapa paura: ogni 
tanto me par che i triestini no se inacorzi più de cossa ghe nassi 
intorno.
Giorni fa passavo col canoto a remi davanti all'ex bagno «Alla Diga», 
dove che xe scrito «Robi Cocal». Iera do ani che no passavo de là. Bon, 
go ciapà paura. El vien zo tuto, el casca in tochi. De lontan no se 
vedi, ma de vizin... Prové ’ndar su, de sera. Pien de pantigane. 
Succedi cussì cole case. Se verzi una crepa, entra la piova, marzissi i 
travi, riva i sorzi; e un giorno el teto casca, tuto in tun. Cussì se 
invecia, cussì se mori. Cussì pol sucederghe a Trieste. Anche a 
l'Italia ghe pol suceder. Manca lavor, el porto se svoda, nassi meno 
fioi, a Roma no i ne ga gnanca pel fioco. E noi magari se abituemo, 
pensemo che forsi se pol guantar, forsi se pol sparir pian pianin. 
Inveze no xe cussì. Anca noialtri de Trieste, tuto in tun, podemo 
trovarse col cul per tera.
Scusème, ma go un ciodo fisso. Solo che el mar ne pol dar lavor. 
Trieste xe diventata granda col mar. E chi no capissi el mar no pol 
capir Trieste. Ma el mar no ghe interessa a sti mati. In mar no se 
ciapa voti. In mar no esisti confini, no xe passaporti e no xe licenze 
edilizie. Cussì i lo lassa 'ndar in malora. Vardè le Rive. Fin che xe 
de far marciapie novi e meter zo aiole, le robe camina. Là, devo dir, i 
xe bravi. El mulo Roberto, el sindaco, che xe anca un cocolo, el ga 
ciapà pala e picòn per finir più in furia. Ma apena i devi 'ndar un 
poco oltra, apena i devi pensar «cossa femo de Trieste», là i se 
incioda.
Fève un gireto de Barcola fin Servola. El porto vecio: svodo, coi 
finanzieri che ciapa sol. La pescheria: svoda, e al posto dei sardoni e 
dei gronghi gavemo le manze piturade, rosse, e drento xe sparì tuto, 
anca i banconi de piera d'Istria. El magazin vini: svodo, in una 
scatola bianca, anca quel cole pantigane drento. El teren de la vecia 
piscina: svodo, col parchegiator che speta. La stazion de Campo Marzio, 
svoda, speremo che nissun se inacorzi che la esisti. La feriera: presto 
i la svoda per via del velen. El terapien de Barcola: i ga fato de tuto 
per svodarlo. Le teste per pensar cossa meter in quei posti: svode anca 
quele. Cussì tuto resta fermo. Tuto «devi» restar fermo.
I concerti! I ga impinì piazza Unità de concerti. Bel, sai bel. Ma a 
scoltar tuta sta musica mi vedo solo mularia disocupada. Muli che ridi 
per no pianzer. E po, co' finissi i concerti, co' sera baràca anca la 
Barcolana, te se strenzi el cuor. In novembre, fin Belgrado xe più 
alegra. Prové 'ndar: festa fin ale cinque de matina. Anca a Gradisca xe 
più vita. A Piran gnanca parlar. Udine fa un evento drio l'altro, noi 
no semo più una città de cultura. Insoma, Trieste se svoda: dopo tre 
giorni te ga zà voia de scampar. E po', se vedi sempre più strana 
gente: mati abronzai, mai visti, coi ociai scuri anca cola piova. Devi 
esser quei dela «Finanza creativa». E Trieste me par Catanzaro.
La memoria! I ne ga impinì la testa cola memoria. I gavessi almeno 
quela! Inveze i se dimentica tuto. Fin al '45 xe tuto un làbaro, una 
bandiera, una fanfara. Ma apena te va più indrio, oltre le Foibe e la 
Risiera, ghe vien la memoria curta. El fascismo, la guera del '15-'18, 
le navi del Lloyd, i tempi che gavevimo quatro ferovie, el primo 
Istituto Nautico del Mediteraneo. Quel, come che no esisteria. Nissun 
che meti a posto le trincee del Carso. Là oramai i xe morti tuti, no i 
vota più. El museo Enriquez? In malora. I archivi del Lloyd? Sconti. 
Roba unica, che i vignirìa vederla anca de Amburgo, de Budapest. Fin de 
Napoli i vignirìa.
I valori cristiani! Che Dio me perdoni. Ma de che pulpito! Scusème, ma 
mi no vedo el Padreterno nei oci del sior Calderoli. El ministro, quel 
che ga verto la camìsa in Tv, per mostrar la maieta contro Maometo. Un, 
che se Cristo ghe domanda de entrar perché el ga fredo, lù gnanca no lo 
riconossi e lo ciapa a piade. El ghe ziga: «extracomunitario, 
clandestin, palestinese, terorista». El ciama la Mobile e lo manda in 
un «centro di detenzione temporanea». Mi no so: magari i ciama la fia 
«Italia» e dopo no i ga fato el militar. I parla de Patria e dopo i 
impica la bandiera ala riversa. I la lassa marzir pei cantoni.
Insoma: dème una Destra seria e mi la voto subito. Ma sti qua no posso. 
I xe mati, i xe un cabaret. L'idea che i ne governi altri cinque ani, 
me ciapa mal. No i se ga magnà solo i nostri bori. Pezo. I ga invelenà 
l'aria. I ne ga fato capir che no convien esser onesti. I ne ga spiegà 
che se pol tuto. Futizzar i conti. No pagar le tasse. Farghe i corni 
drio la schena ai presidenti. Assumer in nero i nostri fioi, e dopo 
darghe una piada nel cul. No studiar. Dir che un premio Campièl 
triestin xe un avanzo de galera. Dir che la bandiera se pol butarla in 
cesso. Rovinar i putei con una television che no insegna niente. 
Costruir per tuto. Contar bale. Insempiar la gente con una nuvola de 
indormio.
Doman se poderà aver tre mogli, parchegiar l'elicotero in Corso. Tanto, 
le regole xe «el ciclo dele babe», ne ga spiegà un giorno una 
parlamentaressa de Trieste, soto la bandiera del Cavalier. Che mona che 
son, go pensà. E mi che credevo che le regole servi a tignir in pie la 
barca.
Ma qua nassi el problema. Mi voio restar mona. Anzi, coion. Voio. 
Continuo a pensar che le robe pol andar meo. Penso che el mulo Rosato 
sindaco - col vecio Boniciolli vice, omo de mar fin nele bartuele - i 
pol guantar cole regole e indrizzar la barca. Xe do mati seri, i ga 
bale, i ga coraggio. E no i ne insempia de ciacole. Sicuro no li voto 
per la sinistra, che quei là i ga paura anca dela sua ombra, i xe 
stremidi fin de pici. Vardè come che i ghe rispondi al Baloner che ghe 
disi «coioni». «Che si scusi», i ziga. Mai che ghe vegni una bota de 
vita. Guai rider. Dir, per esempio: «Siamo orgogliosi di esserlo».
Bon, go finì, e me ga passà anca la bile. Scusème per el dialeto. Forsi 
no iera fin. Sperèmo almeno che gavè ridù, un poco.

 in triestin!!!)
 Grazie Fulvio, al de là dele idee politiche, che ognidun ga le sue e te le
tien, el pezzo xe bel per l'uso del dialetto
Eehh, mi lo conosso ben Rumiz, el iera in classe con mi... za quela volta
ghe piaseva remenar..
Elisabetta

 tien, el pezzo xe bel per l'uso del dialetto
Secondo mi i ghe dovessi far scriver un tocco alla settimana in 
triestin!! Tra l'altro el usa un bel triestin.
Xe vero che ognidun ga le sue idee politiche ma quel che me piasi de 
Paolo xe che el xe una persona libera e comunque no ghe le manda a dir 
a nissun, nianche quei che xe della sua parte..se esisti una "sua 
parte".
Fulvio

 in triestin!!!)
Sai bel, me ga piasso. Al di là delle convinzioni politiche, che se pol 
esser d'accordo o no, xe apprezzabile el "triestinismo" che trasuda.
-- 
Ciau ciau,
			Giuseppe

 parte".
mi che lo conosso, ve dirò de più: Paolo adora andar controcorrente e
scoprir le " verità nascoste" .
E pochi conossi el suo talento de caricaturista, ma a scola el gaveva fato
soto matura  el ritratto dei compagni e dei professori, propio bei!! po el
ga lassado perder, paressi.
Elisabetta

 Ecco el testo
[cut]
(Fulvio a parte), l'articolo è splendido!
-- 
]-[/-\|_9()()() 

 d'accordo o no, xe apprezzabile el "triestinismo" che trasuda.
Sai bel, me ga piasso. Al di là del "triestinismo" che trasuda, che se 
pol esser d'accordo o no, xe apprezzabili le convinzioni politiche.
;-)
-- 
Sans
Sei un elettore di destra? Non disperdere il tuo voto:
scrivi 'Berlusconi' a fianco del simbolo di Forza Italia.

 ;-)
Ma cossa, te me volti le frasi? Furlan, ah! :-)
-- 
Ciau ciau,
			Giuseppe


Grazie al mulo sgaio Rumiz!!!!
ciao
Fabio

 ;-)
Ecco el furlan, subito a fare l'offerta da 30 euro o qui non entri!!!
Fulvio

 Ecco el furlan, subito a fare l'offerta da 30 euro o qui non entri!!!
se non vado oltre Campo Marzio possono bastare 15 euro?
(te sa, son furlan) ;-)


 (te sa, son furlan) ;-)
Hmm... secondo me per 15 euro possiamo darti al massimo il permesso di 
passare l'Isonzo, ma devi fermarti dall'altra parte del Timavo. :-)
-- 
Ciau ciau,
			Giuseppe

 passare l'Isonzo, ma devi fermarti dall'altra parte del Timavo. :-)
ma se mi fermo là, col "mâl dal modòn" che abbiamo noi friulani, senza 
avere qualcosa d'altro da fare, va a finire che per passare il tempo 
tiro su un muro...
-- 
Sans

 tiro su un muro...
Giusto ben!
Go letto giusto sul piccolo de oggi che ghe iera un triestin, un furlan 
e un istrian che i camminava in Carso. A un certo punto i trova una 
vecia lampada, coverta de polvere. I fa'per forbirla e come che i la 
tocca vien fora el Genio:
"Miei cari signori" - ci fa ci dice :-) - "voi mi gavete ciamato e 
gavete diritto di tre desideri"
I tre decidi de far un desiderio per omo, e el furlan comincia per 
primo, che no se sa mai. "Mi no voj più triestins tal Friul, famme un 
muro sul Timavo che no i vegni qua de noi".
E cusì el genio, tira su un bel muro grando propio sul Timavo. Adesso 
tocca al istrian: "A Sior Genio, mi varia volesto che l'Istria fussi 
come un'isola in meso al mar... ti ti podaria farghe un grando canal 
duto intorno?" E subito el Genio scava un canal tutto intorno al'Istria, 
dividendola dal resto del mondo. Alla fine tocca al desiderio del 
triestin: "Scolta, Genio, qua i furlani i xe finalmente drio del muro, i 
istriani i xe tutti quanti sul'isola... fame un spritz, dei!"
-- 
Ciau ciau,
			Giuseppe